Τον είχαν κατηγορήσει για… κομπρεμί με την εκκλησία, όταν είχε προκύψει το θέμα με τους Rotting Christ και την συναυλία τους, που τελικώς έγινε με τις «ευλογίες» της δημοτικής αρχής της Πάτρας. Ο λόγος για τον Κώστα Πελετίδη.

Τώρα, τον κατηγορούν για το ακριβώς αντίθετο, καθώς ο μοναδικός «κόκκινος» δήμαρχος της χώρας –μετά τις αυτοδιοικητικές εκλογές του περασμένου Μαΐου- βάζει τέλος στην υποχρεωτική προσευχή στο Δημοτικό Βρεφοκομείο και τους Δημοτικούς Παιδκούς Σταθμούς.

Το θέμα μπήκε στο δημοτικό συμβούλιο από την αντιπολίτευση, η οποία τον κατηγόρησε πως «κόπηκε η προσευχή» και «απαγορεύτηκε στις δασκάλες να κάνουν τον σταυρό τους».

Σύμφωνα με το thebest.gr, το μόνο που έκανε η δημοτική Αρχή ήταν να ζητήσει να τηρηθεί ο κανονισμός που δεν προβλέπει καμία τέλεση προσευχής, τονίζοντας μάλιστα ότι η προσευχή δεν πρέπει ούτε μπορεί να είναι υποχρεωτική καθώς δεν έχουν όλα τα παιδιά το ίδιο θρήσκευμα.